**Czompó Zsuzsanna:** **VÁRAKOZÁS**

Bábjelenet

**Szereplők:** Peti (kisfiú),

Feri (testvére),

Bence (barátja),

Andris (osztálytárs),

Sári (kishúga)

Anya,

Nagymama (csak látható)

**I. rész**

*Peti járkál fel alá, kinéz az ablakon, az ajtóhoz szalad.*

*Peti*: Mikor érkezik meg végre? Én annyira várom!

*Belép a testvére.*

*Feri:* Vendéget vársz?

*Peti:* Olyan valakit várok, aki velem is marad.

*Feri:* Mikorra ígérte, hogy jön?

*Peti:* Valójában csak kértem, hogy jöjjön el.

*Feri:* Akkor nem is tudod, hogy mikor érkezik?

*Peti:* Tulajdonképpen nem.

*Feri:* Akkor miből gondolod, hogy jönni fog.

*Peti:* Nagymama olvasta, hogy az Úr megígérte, hogy elküldi.

*Feri:* Honnan veszed, hogy most érkezik?

*Peti:* Az nem lehet, hogy ne érkezzen meg, ha olyan nagyon várom.

*Feri:* Miért várod olyan nagyon, ha nem is tudod, hogy mikor érkezik.

*Peti:* Azt mondta a mamám, hogy aki befogadja, azzal vele marad.

*Feri:* Kit vársz te valójában?

*Peti:* Jézust várom, a Messiást.

*Feri:* Hiszen az már a múlt. Kétezer évvel ezelőtt született!

*Peti:* Igen, de pár hét, és itt a karácsony. Hát nem Őt várjuk?

*Feri:* Már csak emlékezünk a kétezer évvel ezelőtt történtekre.

*Peti:* De hát mikor jönne el, ha nem most karácsonykor.

*Feri:* Már hogy jönne el? Nem hallottál róla, hogy Felment a mennybe?

*Peti:* Eddig ez nem jutott eszembe. Hm. Nem értem. Akkor mit vár mindenki olyan nagyon adventben?

*Feri:* Hát az ajándékot! Hiszen karácsonykor mindenki kap valamit?

*Peti:* Lehet, de én itt belül a szívemben úgy érzem, hogy ezen a karácsonyon tényleg meg fog érkezni. Nem beszélhetsz le róla! Én hiszek benne!

**II. rész**

*A paraván szélén hintaszékben ül a nagymama. Peti járkál fel alá, ki-kinéz az ablakon.*

*Peti:* Mikor érkezik meg végre? Én annyira várom!

*Valaki kopog az ajtón.*

*Peti:* Gyere be, már várlak!

*Belép az osztálytársa.*

*Andris:* Honnan tudtad, hogy jövök?

*Peti:* Nem is téged várlak. De mit keresel itt, hisz összevesztünk az iskolában.

*Andris:* Pont ezért jöttem, hogy bocsánatot kérjek tőled. Nem kellett volna olyan indulatosnak lennem.

*Peti csak kifele tekintget, nem is néz az osztálytársára.*

*Andris:* Nézd, hoztam neked egy új vonalzót ahelyett, amit eltörtem. Szuper hajlékony! Nem is törődsz velem.

*Peti:* Bocs, de várok valakit! Most ne zavarj!

Szóval nem akarsz kibékülni. Na, szia!

*Andris, az osztálytárs lógó orral távozik. Anya bejön tállal a kezében.*

*Anya:* Kisfiam, légy szíves hozz be egy üveg lekvárt az éléskamrából. Kell a süteménybe.

*Peti:* Bocs, anya, de most nem érek rá, mert várok valakit.

*Anya:* Csak egy perc az egész.

*Peti:* Nem tudok, mert bármelyik percben itt lehet.

*Anya fejcsóválva elmegy. Peti barátja kopogtat az ajtón.*

*Peti:* Már itt is van!

*Bence:* Szia! Nagyon jól esik, hogy vártál.

*Peti:* Szia! Csak kikukucskáltam.

*Bence:* Én is gondoltam rád. Nézd, hoztam neked egy adventi ajándékot!

*Peti csak az ablakon bámul kifele.*

*Peti:* Kösz! Tedd csak le!

*Bence:* Mit nézel olyan nagyon?

*Peti:* Csak várok valakit.

*Bence:* Azt gondoltam, hogy elmehetnénk együtt sétálni, s beszélgethetnénk.

*Peti:* Most nem lehet. Mondtam már, hogy várok valakit.

*Bence:* Jó, ha nem, hát nem. Majd holnap átnézek. Azért az ajándékot majd bontsd ki! Szia!

*Peti:* Szia!

*Beszalad Peti kishúga, Sári.*

*Sári:*Nézd! Milyen klassz társasjátékot kaptam a szomszéd nénitől! Játszol velem?

*Peti:* Nem. Most nem érek rá! Játssz egyedül.

*Sári:*De egyedül nem lehet! Meg sem nézed milyen?

*Peti:* Most nem érdekel.

*Sári:*Miért bámulsz folyton ki az ablakon?

*Peti:* Várok valakit!

*Sári:*Egész délelőtt csak fel-alá járkálsz. Jól vagy?

*Peti:* Igen, jól.

*Sári:*Hű, mi ez itt az asztalon.

*Peti:* Ja, a barátom hozta, valami adventi ajándék, vagy micsoda.

*Sári:*Megnézhetem?

*Peti:* Mit bánom én!

*Sári kibontja a dobozt, amiben egy ige van. Felolvassa.*

*Sári:* **Nem ismerték fel az Úr Jézust, pedig ott volt közöttük.**

*Peti döbbenten ismételi a mondatot.*

*Peti:* Nem ismerték fel az Úr Jézust, pedig ott volt közöttük.

*Peti sírva fakad, és a nagymama felé elszalad.*